Peiling wys ANC is onder 50% steun in GautengArgieffoto Gautengers is die land se voorste eksponente van koalisieregering op munisipale vlak, en nou wys ’n peiling met dat die ANC tans minder as 50% steun in die goue provinsie geniet. Ter sprake is die DA se interne peiling soos dit verlede Woensdag gestaan het. Daarvolgens staan die ANC tans op 48% steun in Gauteng, die DA op 30%, die EFF op 14% en die VF Plus op 2%. Hoewel die ANC in die verlede nog altyd sy steunvlakke met ’n reusagtige finale poging in die laaste twee weke kon maksimaliseer, word die impak van so ’n laaste oomblik-poging die afgelope paar verkiesings telkens kleiner, en kan dit skerp teengewerk word deur hoë stempersentasies in DA-gebiede as DA-kiesers besluit om as hoofprioriteit te gaan stem eerder as om enigiets anders op stemdag te prioritiseer. Die onmiddellike redes wat vir die versterking in opposisiesteun en die verswakking in ANC-steun gegee word, is die Bosasa-onthullings en die koppeling daarvan aan die ANC en pres. Cyril Ramaphosa persoonlik, die relatief suksesvolle opposisiekoalisies in veral Johannesburg en Tshwane, die Eskom-debakel, die onthullings van staatskaping voor die Zondo-kommissie, en die vernietiging van DA-verkiesingsadvertensieborde, vermoedelik deur ANC-ondersteuners. Dit beteken dat ’n koalisie op provinsiale vlak in Gauteng ’n baie sterk moontlikheid is, wat strategiese optrede van die DA sal vereis. Argieffoto: Twitter via @Our_DA Indien die ANC wel redelik onder 50% val, sal die DA moet besluit of hulle as kleiner vennoot saam met die ANC wil werk en na die ANC se pype wil dans, of hulle eerder met die EFF wil saamwerk soos reeds suksesvol in Johannesburg en Tshwane gebeur, en of hulle met niemand wil saamwerk nie en die ANC en EFF in mekaar se arms dryf. Wat die nasionale peilingsyfers betref, is die DA aan die groei en die ANC aan die agteruit gaan, nadat die peilings lank in die teenoorgestelde rigting beweeg het. Die vraag is nou of dit volgehou kan word. Die ANC staan tans op 54%, die DA op 24% en die EFF op 12% nasionaal. Sedert die vernietiging van die DA-advertensiebord het die DA met 3 persentasiepunte verbeter en die ANC met 5 persentasiepunte verswak. ’n Interessante tendens in vanjaar se syfers is dat die ANC en die EFF se steunvlakke baie onstabiel is, wipplank ry en op die kort termyn skerp verbeter of verswak. Dit is ongewoon vir Suid-Afrika, waar ondersteuningsvlakke gewoonlik baie stabiel is. In die Wes-Kaap het die DA se posisie die afgelope paar weke skerp verbeter nadat die party se provinsiale binnegevegte opgehou het. Die DA is tans op 54%, die ANC op 32% en die EFF op 4%. In KwaZulu-Natal staan die ANC op 54%, die DA op 15%, die IVP op 15% en die EFF op 15%. Vrystaatse steun vir die ANC is tans 60% met die DA op 20% en die EFF op 14%. In Noordwes is ANC-steun tussen 55 en 60%, die EFF op 18 tot 22% en die DA op 12%. Syfers vir Mpumalanga, Limpopo, die Oos-Kaap en die Noord-Kaap was nie by die peiling ingesluit nie.